Daniele 9 | Beibele Inthaneteng | Phetolelo ya Lefase le Lefsa
9 Ka ngwaga wa pele wa pušo ya Dario+ morwa wa Ahasiwerosi wa peu ya Bamede,+ yo a bego a beilwe kgoši mmušong wa Bakaladea,+
2 ka ngwaga wa pele wa pušo ya gagwe, nna Daniele ke lemogile dipukung palo ya nywaga yeo ka yona lentšu la Jehofa le tletšego moporofeta Jeremia+ la mabapi le go phethagala ga go senywa ga Jerusalema,+ gore e be e tla ba nywaga e masomešupa.+
3 Bjale ka lebiša sefahlego sa ka+ go Jehofa Modimo wa therešo, e le gore ke mo tsome ka thapelo+ le ka ditopo, ka go ikona dijo le ka go apara mokotla le ka go itlotša ka melora.+
4 Ka rapela Jehofa Modimo wa ka gomme ka ipobola ka re:+
“Joo Jehofa Modimo wa therešo, wena Yo mogolo+ le Yo a boifišago, Yo a bolokago kgwerano+ le go bontšha botho+ go bao ba mo ratago le go bao ba bolokago ditaelo tša gagwe,+
5 re dirile sebe,+ ra foša, ra dira bokgopo gomme ra rabela;+ re arogile ditaelong tša gago le melaong ya gago.+
6 Le gona ga se ra theetša bahlanka ba gago ba baporofeta,+ bao ba boletšego le dikgoši tša rena, dikgošana tša rena, borakgolokhukhu ba rena le batho ka moka ba naga ya gabo rena ka leina la gago.+
7 Go wena Jehofa go na le toko, eupša rena re dula re na le sefahlego sa dihlong go etša ge go le bjalo letšatšing le,+ gape sefahlego seo se go banna ba Juda, go badudi ba Jerusalema le go bohle bao ba lego Isiraele, ba lego mo kgauswi le ba lego kgole dinageng tšeo o ba gašanyeditšego go tšona ka baka la ge ba ile ba se go botegele.+
8 “Joo Jehofa, ge e le rena le dikgoši tša rena, dikgošana tša rena le borakgolokhukhu ba rena, re na le difahlego tša dihlong ka gobane re go diretše sebe.+
9 Wena Jehofa Modimo wa rena, o a lebalela+ e bile o a gaugela,+ eupša rena re rabetše go wena.+
10 Ga se ra kwa lentšu la gago Jehofa Modimo wa rena ka ge re se ra sepela ka melao ya gago yeo o e beilego pele ga rena ka seatla sa bahlanka ba gago ba baporofeta.+
11 Batho ka moka ba Isiraele ba tshetše molao wa gago, re arogile ka go se kwe lentšu la gago,+ moo wena o ilego wa tšhollela thogako godimo ga rena le go phethagatša keno e ennwego+ yeo e ngwadilwego molaong wa Moshe mohlanka wa Modimo wa therešo, ka gobane re diretše Wena sebe.
12 Wena wa phethagatša mantšu a gago ao o a boletšego ka rena+ le ka baahlodi ba rena bao ba re ahlolago,+ ka go re tlišetša masetlapelo a magolo Jerusalema, ao a sa kago a ba gona tlase ga magodimo.+
13 Go etša ge go ngwadilwe molaong wa Moshe,+ re wetšwe ke masetlapelo a ka moka,+ le gona ga se ra kgopela go gaugelwa* ke Jehofa Modimo wa rena ka go se furalele molato wa rena+ le ka go bontšha gore re kwešiša therešo ya gago.+
14 “Wena Jehofa, o be o dutše o etše hloko taba ya go re tlišetša masetlapelo gomme wa feleletša o a tlišitše,+ ka gobane wena Jehofa Modimo wa rena o lokile medirong ya gago ka moka yeo o e dirilego; rena ga se ra kwa lentšu la gago.+
15 “Bjale wena Jehofa Modimo wa rena, wena yo o ntšhitšego batho ba gago nageng ya Egipita ka seatla se matla+ gomme wa itirela leina go ba go fihla letšatšing le,+ re dirile sebe,+ re dirile bokgopo.
16 Wena Jehofa yoo ka mehla o dirilego ka toko,+ hle gomiša bogale le pefelo tša gago motseng wa gago wa Jerusalema, e lego thaba ya gago e kgethwa;+ ka gobane ka baka la dibe tša rena le melato ya borakgolokhukhu ba rena,+ rena batho ba gago gotee le Jerusalema re gobošwa ke bohle bao ba re dikologilego.+
17 Bjale Modimo wa rena, hle anke o theetše thapelo ya mohlanka wa gago le ditopo tša gagwe, o phadimišetše sefahlego sa gago+ sekgethweng sa gago sa lešope.+ Tše ka moka di dire ka baka la leina la gago, wena Jehofa.
18 Wena Modimo wa ka, ntshekegele tsebe gomme o nkwe.+ Bula mahlo a gago o bone boemo bja rena bjo bo šokišago le motse woo o bitšwago ka leina la gago;+ ga re tliše ditopo tša rena pele ga gago ka baka la go loka ga rena,+ eupša re di tliša ka baka la gore o le Modimo yo a gaugelago kudu.+
19 Re kwe, hle Jehofa.+ Re lebalele, hle Jehofa.+ Re ele hloko gomme o gate mogato, hle Jehofa.+ O se diege+ hle Modimo wa rena, ka baka la gago, ka gobane motse wa gago le batho ba gago ba bitšwa ka leina la gago.”+
20 Ge ke sa dutše ke bolela e bile ke rapela ke ipobola dibe tša ka+ le tša batho ba gešo ba Isiraele+ gomme ke kgopela gore Jehofa Modimo wa ka a gaugele thaba ya gagwe e kgethwa,+
21 ke sa bolela thapelong, ka makala ke bona monna yola Gabariele,+ yo ke mmonego mathomong a pono,+ nna ke lapile kudu, a fihla go nna ka nako ya mantšiboa ya ge go newa mpho ya sebego.+
22 A ntira gore ke kwešiše, a ba a bolela le nna a re:
“Wena Daniele, bjale tseba gore ke tlile mo gore ke go fe temogo le kwešišo.+
23 Mathomong a ditopo tša gago ke hweditše molaetša gomme ke go tlišeditše wona, ka gobane o motho yo a rategago kudu.+ Ka gona ela hloko+ taba ye gomme o kwešiše seo o se bonago.
24 “Go na le dibeke tše masomešupa tše di beetšwego batho ba geno+ le motse wa geno o mokgethwa,+ e le gore go fedišwe karogo,+ go tlošwe sebe,+ go dirwe poelanyo bakeng sa molato,+ go tlišwe toko go iša mehleng ya neng le neng,+ go tiišwe seka+ ponong le go moporofeta, le gore go tlotšwe Sekgethwakgethwa.+
25 O be le tsebo le temogo ya gore go tloga nakong ya ge go etšwa lentšu+ la gore Jerusalema e tsošološwe le gore e agwe lefsa+ go ba go fihla ge Mesia+ Moetapele+ a etla, e tla ba dibeke tše šupago, le dibeke tše masometshela-pedi.+ E tla boela sekeng gomme ya agwa lefsa, e be le borekišetšo le leope la meetse, eupša se se tla direga dinakong tša mathata.
26 “Ka morago ga dibeke tše masometshela-pedi Mesia o tla bolawa,+ a šala a se na selo.+
“Madira a tla senya motse le lefelo le lekgethwa.+ Le tla fedišwa ka mafula. Go tla dula go na le ntwa go fihla bofelong; go phethilwe ka gore go šale e le mašope.+
27 “O tla dira gore kgwerano e šome+ go ba bantši ka beke e tee;+ gare ga beke yeo o tla kgaotša sehlabelo sa diphoofolo le sebego sa mpho.+
“Godimo ga lephego la makgapha go tla ba le yo a bakago tšhwalalanyo;+ go ba go fihla phedišong, sona selo se go phethilwego ka sona se tla buša sa tšhologela godimo ga yo e lego lešope.”+